ສສກ ຈັດກອງປະຊຸມສ່ອງແສງບໍລິຫານ ປະຈຳເດືອນມີນາ ພ້ອມກຽມຫົວຂໍ້
ນຳສະເໝີກອງປະຊຸມສະໄໝສາມັນຂອງລັດຖະບານ ປີ 2018
ກະຊວງສຶກສາທິການ ແລະ ກິລາ (ສສກ) ຈັດກອງປະຊຸມສ່ອງແສງຫົວໜ້າພະແນກບໍລິຫານ ປະຈຳເດືອນມີນາ 2018 ແລະ ກະກຽມຫົວຂໍ້ທີ່ຈະຂໍນຳເຂົ້າພິຈາລະນາ ໃນກອງປະຊຸມສະໄໝສາມັນ ຂອງລັດຖະບານ ປີ 2018 ຂຶ້ນໃນລະຫວ່າງວັນທີ 16 ມີນາ ຜ່ານມາ ທີ່ຫ້ອງປະຊຸມ ກະຊວງສຶກສາທິການ ແລະ ກິລາ. ໃຫ້ກຽດເປັນປະທານໂດຍ ທ່ານ ນາງ ປອ ດາລາວອນ ກິດຕິພັນ ຮອງຫົວໜ້າຫ້ອງການກະຊວງສຶກສາທິການ ແລະ ກິລາ, ມີຫົວໜ້າກົມ, ຮອງກົມ, ຫົວໜ້າພະແນກ, ຮອງພະແນກ ແລະ ຕ່າງໜ້າວິຊາການຈາກກົມຈັດຕັ້ງ ແລະ ພະນັກງານ, ກົມການເງິນ, ກົມການສຶກສາກ່ອນໄວຮຽນ, ກົມອາຊີວະສຶກສາ, ກົມການສຶກສານອກໂຮງຮຽນ, ກົມກິລາລະດັບສູງ, ສູນເຕັກໂນໂລຊີຂ່າວສານ ແລະ ການສື່ສານການສຶກສາ ແລະ ກິລາ ແລະ ມະຫາວິທະຍາໄລແຫ່ງຊາດ ເຂົ້າຮ່ວມ.
ໂອກາດດັ່ງກ່າວ, ທ່ານ ນາງ ປອ ດາລາວອນ ກິດຕິພັນ ກໍ່ໄດ້ກ່າວ ໃຫ້ຊາບວ່າ : ເພື່ອເປັນການປະຕິບັດຕາມແຜນການທີ່ວາງໄວ້ ຫ້ອງການກະຊວງສຶກສາທິການ ແລະ ກິລາ ຈຶ່ງໄດ້ເປີດກອງປະຊຸມສ່ອງແສງຫົວໜ້າພະແນກບໍລິຫານ ປະຈຳເດືອນມີນາ 2018 ເພື່ອໃຫ້ແຕ່ລະພາກສ່ວນລາຍງານຜົນກອງປະຊຸມສ່ອງແສງອ້ອມຂ້າງລັດຖະບານ ປະຈຳເດືອນມີນາ 2018. ພ້ອມກັນນັ້ນ ເພື່ອເປັນການກະກຽມຄວາມພ້ອມຮອບດ້ານ ໃນການສະເໝີບັນດາຫົວຂໍ້ເອກະສານຂອງຂະແໜງການສຶກສາ ແລະ ກິລາ ໃນກອງປະຊຸມລັດຖະບານ ປະຈຳປີ 2018 ຫ້ອງການກະຊວງສຶກສາທິການ ແລະ ກິລາ ຈຶ່ງໄດ້ເປີດກອງປະຊຸມ ກະກຽມຫົວຂໍ້ທີ່ຈະຂໍນຳເຂົ້າພິຈາລະນາໃນກອງປະຊຸມສະໄໝສາມັນຂອງລັດຖະບານຈະຕ້ອງໄດ້ນຳມາຜ່ານໃນກອງປະຊຸມຄະນະນຳລັດບໍລິຫານລະດັບກະຊວງ ກ່ອນ ເພື່ອຮັບປະກັນທາງດ້ານເນື້ອໃນ ແລະ ແຜນການທີ່ວາງໄວ້ ປະກອບມີ ເນື້ອໃນຫົວຂໍ້ (ນິຕິກຳ) ແຜນແມ່ບົດ ການພັດທະນາໂຄງລ່າງພື້ນຖານຂອງວິທະຍາເຂດດົງໂດກ ຂອງມະຫາວິທະຍາໄລແຫ່ງຊາດ, ຜົນຂອງການລົງສຳຫຼວດການນຳໃຊ້ຄູ ຂອງກົມຈັດຕັ້ງ ແລະ ພະນັກງານ, ແຜນພັດທະນາ ໄອຊີທີ ໃນລະບົບການສຶກສາ ຂອງສູນເຕັກໂນໂລຊີຂ່າວສານ ແລະ ການສື່ສານການສຶກສາ ແລະ ກິລາ, ດຳລັດວ່າດ້ວຍການຮັບຮອງ ແລະ ປະກາດໃຊ້ ຊຸດເຄື່ອງແບບເຄື່ອງໝາຍຊັ້ນ ແລະ ຫຼຽນນາມມະຍົດຂອງຂະແໜງການສຶກສາ ແລະ ກິລາ (ປັບປຸງ ດຳລັດ ສະບັບ ເລກທີ 283/ລບ) ຂອງກົມຈັດຕັ້ງ ແລະ ພະນັກງານ, ກອງທຶນພັດທະນາການສຶກສາ ຢູ່ເຂດຫ່າງໄກສອກຫຼີກ ຂອງກົມການເງິນ, ດຳລັດວ່າດ້ວຍລັດຖະກອນຄູ (ປັບປຸງ ດຳລັດ ສະບັບເລກທີ 177/ລບ) ຂອງກົມຈັດຕັ້ງ ແລະ ພະນັກງານ, ຍຸດທະສາດ ແລະ ຂອບແຜນປະຕິບັດງານແຫ່ງຊາດ 2016-2020 ວ່າດ້ວຍການເລັ່ງລັດພັດທະນາການສຶກສາຮຽນຮ່ວມໃນລະບົບການສຶກສາ ຂອງກົມການສຶກສາກ່ອນໄວຮຽນ, ນະໂຍບາຍວ່າດ້ວຍການສຶກສາກ່ອນໄວຮຽນ ຂອງກົມການສຶກສາກ່ອນໄວຮຽນ ແລະ ກົດໝາຍວ່າດ້ວຍອາຊີວະສຶກສາ (ສະບັບປັບຸງ) ຂອງກົມອາຊີວະສຶກສາ.
ສຳລັບ ກອງປະຊຸມໃນຄັ້ງນີ້ ຈະດຳເນີນພຽງເຄິ່ງວັນ ຜູ້ເຂົ້າຮ່ວກອງປະຊຸມຍັງໄດ້ມີການປະກອບຄຳເຫັນລວມ, ຍັງໄດ້ມີການສະເໝີການຂຶ້ນແຜນງົບປະມານ ປະຈຳປີ 2019 ຂອງຫ້ອງການກະຊວງ (ພະແນກການເງິນຂັ້ນສອງ) ແລະ ແຕ່ລະພາກສ່ວນລາຍງານ ການເຄື່ອນໄຫວວຽກງານທີ່ພົ້ນເດັ່ນໃນເດືອນມີນາ ແລະ ແຜນວຽກຈຸດສຸມເດືອນເມສາ 2018 ພ້ອມກັບ ປຶກສາຫາລືກ່ຽວກັບປັນຫາອື່ນໆ ນຳອີກ.
ອຳໄພວັນ